অনলাইন সংরক্ষণ // মানব শরীরের যে কোনো অঙ্গ তার প্রয়োজনমাফিক রক্ত থেকে গ্লুকোজ সংগ্রহ করে জ্বালানি হিসেবে ব্যবহার করে। মানুষ প্রতিনিয়ত যেসব কাজকর্ম করে থাকে তার জন্য শক্তির প্রয়োজন হয়। শরীরের প্রতিটি কোষ জ্বালানি খরচ করে শক্তি উৎপন্ন করে থাকে। প্রতিটি ব্যক্তির কাজকর্মের পরিমাণের ওপর ভিত্তি করে একটি নির্দিষ্ট পরিমাণের জ্বালানির প্রয়োজন হয়ে থাকে। অর্থাৎ যে যত বেশি কাজকর্ম করবে তার তত বেশি জ্বালানির প্রয়োজন হবে। মানব শরীর আরও এক ধরনের বস্তুকে জ্বালানি হিসেবে ব্যবহার করে যা ফ্যাটি এসিড ও ট্রাইগ্লিসারাইড। এসব ফ্যাটি এসিড ও ট্রাইগ্লিসারাইড তেল ও চর্বি জাতীয় বস্তু হজমের ফলে উৎপন্ন হয় এবং গ্লুকোজের মতো রক্তে শোষিত হয়ে সারা শরীরে চালিত হয়ে থাকে এবং শরীরের প্রতিটি কোষ প্রয়োজন মোতাবেক রক্ত থেকে এসব বস্তু সংগ্রহ করে জ্বালানি হিসেবে ব্যবহার করে শক্তি উৎপন্ন করে।